SIRI สะท้อนปัจจัยบวกไปพอควร โบรกฯแนะนำขายราคาเต็มมูลค่า
SIRI สะท้อนปัจจัยบวกไปพอควร โบรกฯแนะนำขายราคาเต็มมูลค่า
12 เม.ย. 2560

บล.ดีบีเอส วิคเคอร์ส (ประเทศไทย) ระบุในบทวิเคราะห์วันนี้ (12 เม.ย.) ว่ ยอดขาย (presales) ของ บริษัท แสนสิริ จำกัด (มหาชน) หรือ SIRI ไตรมาส 1/60 เติบโตดี 41% เทียบช่วงเดียวกันของปีก่อนเป็น 6.7 พันล้านบาท (แต่ -37% เทียบไตรมาสก่อนหน้า) ถือว่าทำสถิติสูงสุดของไตรมาส 1 ในรอบ 3 ปี แรงผลักดันมาจากการนำสินค้าไปจำหน่ายต่างประเทศ เช่น ฮ่องกง ไต้หวัน สิงคโปร์และจีน นั่นคือมียอดขายจากต่างประเทศเข้ามาถึง 1.2 พันล้านบาท ด้วยการนำโครงการคอนโดที่ร่วมทุนกับ BTS และเปิดขายในไทยช่วงไตรมาส 4/59 ไปจำหน่าย เช่น The Line พหลฯ-ประดิพัทธ์ ได้มีการปรับเพิ่มมูลค่าโครงการเป็น 5.9 พันล้านบาท จากเดิม 5.0 พันล้านบาท (ราคาขาย 1.6 แสนบาทต่อตรม.) ปัจจุบันขายไปถึง 63% แล้ว
ได้มีการปรับเพิ่มประมาณการปีนี้และปี 61 ในอัตรา 1%/3% ตามลำดับ สะท้อนมูลค่าขายโครงการคอนโด 98 wireless ให้เพิ่มสูงขึ้น ปัจจุบันเป็น 8.7 พันล้านบาท จากตอนเปิดที่ 8.25 พันล้านบาท เมื่อปี 59 แต่มาปรับขึ้นราคาขายในเวลาต่อมาเมื่อมีการเปิดขายอย่างเป็นทางการเมื่อ มี.ค.60 ซึ่งปัจจุบันขายได้แล้ว 50% ที่ราคาขาย 5.8 แสนบาทต่อตรม. สำหรับในแง่การโอน โครงการนี้ได้โอนไป 1.4 พันล้านบาทในปี 59 เราคาดว่าปี 60 และ 61 จะมีการโอน 4.7 และ 2.6 พันล้านบาท ตามลำดับ
ปรับลดคำแนะนำเป็น เต็มมูลค่า (Fully Valued) จากเดิม ถือ ได้มีการปรับราคาพื้นฐานใหม่ขึ้นเล็กน้อยเป็น 1.87 บาท จากเดิม 1.84 บาท หลังปรับประมาณการให้ดีขึ้น แต่ใช้ P/E ปี 60 ที่ใช้ประเมินต่ำกว่ากลุ่มที่ 8.0 เท่าเป็น 7.2 เท่า เพราะหากคำนึงถึงปี 61 คาดว่ากำไรหลักจะปรับลงถึง 18% เทียบช่วงเดียวกันของปีก่อนเพราะมียอดขายรอโอน (Backlog) ที่ต่ำ สำหรับราคาหุ้นได้ปรับขึ้นมาแล้ว YTD เป็น 29% เพราะแนวโน้มยอดขายที่ทำได้สูง และอัตราผลตอบแทนปันผลที่มาก รวมทั้งคาดการณ์กำไรหลักปีนี้ที่โตได้ 13% เทียบช่วงเดียวกันของปีก่อนแต่เราเห็นว่าราคาหุ้นในขณะนี้ได้ตอบรับปัจจัยบวกไปพอควรแล้ว ราคาปิดมีส่วนลด (downside) ได้อีก 14% เทียบกับราคาพื้นฐานใหม่